Page:King Alfred's West-Saxon Version of Gregory's Pastoral Care (2).djvu/468

Hatton MS.] he him geðafode ðone gielp, ða forbead he him ðæt yfel, for ðæm ðæt he ðy ieð meahte ðæt oðer forlætan ðe he ón ðæm oðrum hæfde ðæt hine lyste.

LXIII. Đætte ða untruman mód mon ne scyle ellenga to healice læran.

Þæm lareowe is to wietanne ðæt he huru nanum men mare ne beode ðonne he acuman mæge, ðylæs se ráp his modes weorðe to swiðe aðened, oð he forberste. Forðæm sio hea lar is betere manegum monnum to helanne, & feawum to secgganne. Be ðæm cwæð sio Soðfæstnes ðurh hi selfe, ðæt is Crist, he cwæð: Hwa wenstu ðæt sie to ðæm getreow & [to] ðæm wis brytnere ðæt hine God gesette ofer his hired, to ðæm ðæt he him to tide gemetlice gedæle ðone hwæte? Ðurh ða gemetgunge ðæs hwætes is getacnod gemetlico word, ðylæs hira mon má geote on ðæt úndiope mod ðonne hit behabban mæge, et hit ðonne oferflowe. Be ðæm cwæð sanctus Paulus: Ic ne mæg nó to eow sprecan swa swa to gæstlicum, ac swa swa to flæsclicum; forðæm ge sint giet cilderu ón eowrum geleafan, ðy ic sceal sellan eow giet mioloc drincan, nalles flæsc etan. Forðæm wæs eac ðætte Moyses behelede ða ofermætan bierhto his ondwlitan beforan ðæm folce, ða he com from ðære dieglan spræce Dryhtnes, forðæmðe he ða giet nolde hi læran ða diegelnesse ðære halgan ǽ, ne hi ða giet ne meahton hi ongietan. Forðæm wæs eac beboden ðurh Moyses, gif hwa adulfe pytt, & ðonne forgiemeleasode ðæt he hine betynde, & ðær ðonne befeolle ón oððe oxa oððe esol, ðæt he hine scolde forgieldan. Swa eac swa hwa swa becymð to ðæm hiehstan wisdome, & ðonne ne forhilð ða diogolnesse ðæs godcundan wisdomes ðæm dysegum, he bið scyldig geteald, gif he gebrengð auðer oððe clænne oððe únclænne on ormodnesse. Be ðæm cwæð Dryhten to ðæm eadgan Iobe: Hwa sealde kokke wisdom? Ðæt getacnað ðætte æghwelc ðæra halgena lareowa ðe nu lærað on ðære ðisternesse ðisses middangeardes habbað onlicnesse ðæm kokkum, ðe on ðistrum niehtum crawað. Ðonne græt se lareow swa swa kok on niht, ðonne he cwið: Nu us is tima ðæt we onwæcnen of slæpe. Ond eft, ðonne